KOMMISSIONENS FORORDNING (EF) Nr. 1662/1999

af 28. juli 1999

om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks(1), senest ændret ved Europa-Parlamentets og Rådets forordning (EF) nr. 955/1999(2), særlig artikel 249, og

ud fra følgende betragtninger:

(1) Kommissionens forordning (EØF) nr. 2454/93(3), senest ændret ved forordning (EØF) nr. 502/1999(4), indeholder bestemmelser om tilfælde, hvor der meddeles bevilling til forenklede fremgangsmåder under proceduren for aktiv forædling på grundlag af en afgørelse truffet af Kommissionen; fremgangsmåden for meddelelse af en bevilling bør ændres ved at tillade forenklinger for bestemte transaktioner under den tresidede procedure med et tilstrækkeligt stort antal forudgående udførsler;

(2) midlertidig indførsel af køretøjer bør imødekomme turismens behov i geografiske områder af Fællesskabet, som er afhængige af trafikinfrastrukturer i tredjelande;

(3) af økonomiske årsager bør listen i bilag 87 udvides for så vidt angår PVC-materiale til forarbejdning til filmskærme;

(4) forordning (EØF) nr. 2454/93 bør ændres i overensstemmelse med det ovenfor anførte;

(5) de i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

I forordning (EØF) nr. 2454/93 foretages følgende ændringer:

1) Artikel 601, stk. 6, affattes således: "6. Hvis mere end én medlemsstat er berørt af en samlet opgørelse af forudgående udførsler, finder proceduren i artikel 556, stk. 2, tilsvarende anvendelse."

2) I artikel 719, stk. 11, indsættes som litra d): "d) i andre generelle eller individuelle tilfælde end de i litra a), b) og c) nævnte kan toldmyndighederne give tilladelse til, at fysiske personer, der er etableret inden for Fællesskabets toldområde, inden for dette område anvender et køretøj, der opfylder betingelserne i stk. 3, litra c), og som er lejet uden for nævnte område i henhold til skriftlig kontrakt. Tilladelse til en sådan anvendelse er betinget af, at de lande, hvor køretøjet er lejet og indregistreret, under lignende omstændigheder giver tilladelse til midlertidig indførsel af køretøjer, der er lejet og indregistreret i Fællesskabet.

Køretøjet skal genudføres eller afleveres til en udlejningsvirksomhed inden for Fællesskabets toldområde med henblik på dets senere genudførsel senest otte dage efter kontraktens ikrafttræden. Kontrakten skal på toldmyndighedernes forlangende forevises dem."

3) Bilag 87 ændres som angivet i bilaget til nærværende forordning.

Artikel 2

Denne forordning træder i kraft på syvendedagen efter dens offentliggørelse i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1999.

På Kommissionens vegne

Mario MONTI

Medlem af Kommissionen

(1) EFT L 302 af 19.10.1992, s. 1.

(2) EFT L 119 af 7.5.1999, s. 1.

(3) EFT L 253 af 11.10.1993, s. 1.

(4) EFT L 65 af 12.3.1999, s. 1.

BILAG

I bilag 87 til forordning (EØF) nr. 2454/93 indsættes følgende løbenummer: ">TABELPOSITION>"